《谢刘主簿见和乞石诗》
宋代·李昭玘

官居太疏冷，门外少车迹。萧萧此君轩，为我慰穷寂。

贪饕起馀慕，远乞南山石。形模太诡陋，此咏费搜摭。

虾蟆欲上瓮，作气屡跳踯。心知不可强，怒瘿犹鼓息。

但劳旁者观，笑尔不量力。君能惠然来，抵鹊轻尺璧。

明月投我怀，坐上光彩溢。神心巧镌凿，变化出胸臆。

高言写豪壮，健读口终吃。冲风卷海涛，荡潏迷四极。

阵马脱重围，战士皆辟易。使人魂魄沮，三日不敢食。

嗟余性顽闇，兀兀寡知识。臃肿终天年，不愿借雕饰。

翻怜孤僻中，趣味得所适。拂石云生手，诵诗风满腋。

此应长不饥，富贵乃毒腊。人生多苦辛，嗜好须自择。

作者简介：李昭玘（？～一一二六），字成季，济州钜野（今山东巨野）人。神宗元丰二年（一○七九）进士，任徐州教授。哲宗元祐五年（一○九○），自秘书省正字除校书郎。通判潞州，入为秘书丞、开封府推官。出提点永兴、京西、京东路刑狱。徽宗立，召为右司员外郎，迁太常少卿，出知沧州。崇宁初，入党籍，居闲十五年，自号乐静先生。钦宗靖康元年，以起居舍人召，未赴而卒。有《乐静集》三十卷传世，其中诗四卷，而今存各本均缺第二卷。《宋史》卷三四七有传。　李昭玘诗，以文渊阁《四库全书》本为底本，校以清陆心源藏抄本。新辑集外诗，补于卷末。